Lelaki maut dipercayai terjatuh dari pangsapuri
KUCHING: Seorang lelaki ditemui meninggal berhampiran parkir kenderaan di salah sebuah pangsapuri di MJC, Batu Kawah sekitar 1.30 pagi, semalam. Mangsa dikenali sebagai Kho, berusia 39 tahun dari Jalan Kapor, Sungai Maong Tengah dipercayai terjatuh dari tingkat atas bangunan tersebut. Ketua Polis Daerah Padawan, Supt Abang Zainal Abidin Abang Ahmad berkata, isteri mangsa ketika dihubungi memaklumkan mendiang keluar dari rumah sekitar 9.00 malam tanpa mengetahui destinasi suaminya. Pasukan perubatan bergegas ke tempat kejadian hasil laporan orang ramai dan mengesahkan lelaki itu telah meninggal dunia. Mendiang yang juga seorang ejen hartanah dibawa ke Hospital Umum Sarawak (HUS) untuk dibedah siasat. Mendiang dilaporkan mengalami kecederaan di muka bahagian kiri dan patah kaki. Abang Zainal berkata, kes masih dalam siasatan. Oleh Connie Chieng 
See author's posts
